Diari Oficial de la Generalitat Valenciana


Sumari del DOGV 9389, del 22-07-2022 (2022/6959)

DECRET 22/2022, de 18 de juliol, del president de la Generalitat, pel qual s'aproven les bases reguladores per a la concessió de subvencions destinades a promoure la protecció, el foment i el desenvolupament del patrimoni i la dinamització cultural, i l'adequació i la renovació de béns i espais municipals de la Comunitat Valenciana, i es convoquen les ajudes per a l'exercici 2022.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9389

Data del DOGV
:   22-07-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/6959


Data del document
:   18-07-2022

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * ajuda pública

DECRET 22/2022, de 18 de juliol, del president de la Generalitat, pel qual s'aproven les bases reguladores per a la concessió de subvencions destinades a promoure la protecció, el foment i el desenvolupament del patrimoni i la dinamització cultural, i l'adequació i la renovació de béns i espais municipals de la Comunitat Valenciana, i es convoquen les ajudes per a l'exercici 2022. [2022/6959]  
  
La Llei 7/1985, de 2 d'abril, reguladora de les bases del règim local, en l'article 25, apartat 1, estableix que els municipis, per a la gestió dels seus interessos i en l'àmbit de les seues competències, poden promoure activitats i prestar els serveis públics que contribuïsquen a satisfer les necessitats i aspiracions de la comunitat veïnal. I l'apartat 2 de l'article 25 determina que «El municipi exercirà en tot cas com a competències pròpies, en els termes de la legislació de l'Estat i de les comunitats autònomes, en les següents matèries: a) [...] Protecció i gestió del patrimoni històric [?] Conservació i rehabilitació de l'edificació [...]».  
  
L'article 33 de la Llei 8/2010, de 23 de juny, de règim local de la Comunitat Valenciana reitera aquesta mateixa competència.  
La Direcció General d'Administració Local és l'òrgan competent en la gestió de foment i de fons de la Generalitat destinats a les entitats locals, així com de la promoció d'accions en l'àmbit municipal que atorguen valor afegit a l'acció municipal, de conformitat amb el que es disposa en l'article 10 del Decret 169/2020, de 30 d'octubre, del Consell, d'aprovació del Reglament orgànic i funcional de la Presidència de la Generalitat, modificat pel Decret 8/2022, d'11 de febrer, del Consell. En tot cas li correspon la gestió i execució de la política de la Generalitat en matèria d'administració.  
  
Amb aquest decret s'estableixen las bases i la convocatòria que tenen per objecte regular els requisits i el procediment per a la concessió de subvencions destinades a promoure la protecció, el foment i el desenvolupament del patrimoni i la dinamització cultural, i l'adequació i la renovació de béns i espais municipals, en suport de les competències indicades, i es compleix el que es disposa en l'article 165 de la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions, relatiu a les bases reguladores de la concessió de subvencions.  
El 13 d'abril de 2022 es varen emetre els primers informes en el procediment seguit per a l'aprovació de les presents bases reguladores i la presente convocatòria, a l'empara del que establia l'article 160.2.b) de la Llei 1/2015, de 6 d'abril, de la Generalitat, en la redacció que li dona el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19 (DOGV 9062, 15.04.2021 que establia que «2. Les persones titulars de les conselleries [?] són els òrgans competents per a: [?] b) Aprovar mitjançant ordre les oportunes bases reguladores de la concessió de subvencions, que no tindran la consideració de disposicions de caràcter general», disposició que és aplicable d'acord amb el que estableix la disposició transitòria tercera, lletra e), de la Llei 39/2015, d'1 d'octubre, del procediment administratiu comú de les administracions públiques.  
  
Sobre la base de la necessitat de donar un impuls a accions sobre béns d'interés cultural, i de conformitat amb el que s'ha exposat, esdevé necessària l'aprovació del present decret que estableix les bases reguladores per a la concessió de subvencions destinades a promoure la protecció, el foment i el desenvolupament del patrimoni i la dinamització cultural, i l'adequació i la renovació de béns i espais municipals de la Comunitat Valenciana, i convoca les ajudes per a l'exercici 2022.  
Les subvencions a concedir, atés el seu caràcter, i d'acord amb les bases reguladores d'aquest decret, no estan subjectes a la política de competència de la Unió Europea en matèria d'ajudes públiques i, per tant, no requereixen notificació a la Comissió Europea, per no reunir els requisits de l'article 107.1 del Tractat de Funcionament de la Unió Europea, ja que, en raó de la qualitat de les entitats beneficiàries i de l'objecte de les subvencions, aquestes accions subvencionables, per ser activitats de caràcter no econòmic, no afecten la competència, ni els intercanvis comercials entre els estats membres i tampoc afavoreixen a determinades empreses o produccions. Per això, i en compliment del que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'ha remés el corresponent informe a la Direcció General de Fons Europeus.  
D'altra banda, la previsió d'una línia de subvenció en els pressupostos de la Generalitat, fa necessària la seua incardinació en el Pla estratègic de subvencions de la Presidència de la Generalitat per al període 2021-2023, aprovat per la Resolució de 26 de febrer de 2021, de la Presidència de la Generalitat (DOGV 9033, 03.03.2021), i modificat per la Resolució de 28 de març de 2022, de la Presidència de la Generalitat (DOGV 9311, d'01.04.2022 i correcció d'errades publicada en el DOGV núm. 9321, de 20.04.2022), quedant establits, a més, els mètodes de control per a la comprovació del compliment de les obligacions inherents a l'atorgament de les subvencions, segons el que es disposa en els articles 164 i 169.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
En tot allò que no es regula en aquest decret, caldrà ajustar-se al que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en els preceptes bàsics de la Llei 38/2003, de 17 de novembre, general de subvencions, i del Reglament de la Llei general de subvencions, aprovat pel Reial decret 887/2006, de 21 de juliol.  
La concessió de les subvencions es realitzarà mitjançant el procediment de concurrència competitiva al qual es refereixen l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; l'article 22 de la Llei general de subvencions, i l'article 55 del Reglament de la Llei general de subvencions.  
El present decret no comporta càrregues administratives addicionals. Les actuacions seran assumides pel personal i mitjans ja existents, sense que les mesures incloses en el present decret suposen increment de dotacions ni retribucions ni altres despeses de personal.  
En virtut de tot el que antecedeix, complits els tràmits procedimentals oportuns, i vistos la Llei 39/2015, d'1 d'octubre, del procediment administratiu comú de les administracions públiques; la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i el Decret 169/2020, de 30 d'octubre, del Consell, d'aprovació del Reglament orgànic i funcional de la Presidència de la Generalitat,  
  
  
DECRETE  
  
Article 1. Aprovació de les bases reguladores  
S'aproven les següents bases reguladores per a la concessió de subvencions destinades a promoure la protecció, el foment i el desenvolupament del patrimoni i la dinamització cultural, i l'adequació i la renovació de béns i espais municipals de la Comunitat Valenciana.  
  
Base Primera. Objecte i àmbit d'aplicació  
Les actuacions objecte de subvenció es destinaran a finançar les intervencions en immobles de valor històric, artístic o d'interés local, d'accés o utilització pública, així com a espais municipals d'ús públic que complisquen el que es preveu en aquestes bases, i la resta de normativa que hi resulte aplicable.   
  
Base segona. Entitats beneficiàries de les ajudes  
1. Podran ser beneficiaris de les subvencions recollides en aquestes bases tots els municipis i les entitats locals menors de la Comunitat Valenciana que acrediten la titularitat pública dels béns, o, en cas que els béns siguen de titularitat privada, l'actuació municipal revestisca especial significació per al municipi i complisca un objectiu d'utilitat pública o d'interés social i els béns formen part de l'Inventari General del Patrimoni de la Comunitat Valenciana.  
2. Les entitats beneficiàries de les subvencions hauran de complir els requisits establits en l'article 13 de la Llei 38/2003, de 17 de novembre, general de subvencions (d'ara en avant, LGS), els quals es justificaran mitjançant la declaració responsable de l'entitat sol·licitant, de conformitat amb els models de documentació previstos en aquesta, o, si és el cas, en posteriors convocatòries.  
3. Les entitats beneficiàries hauran de disposar de tots els permisos, autoritzacions i informes sectorials necessaris segons la legislació vigent per a la realització dels treballs objecte de la subvenció.  
4. Les entitats beneficiàries hauran d'acreditar, amb la sol·licitud de la subvenció, la disponibilitat dels béns en els quals es realitzaran les actuacions, per qualsevol títol vàlid en dret, en el cas que aquestes no es realitzen sobre béns de titularitat municipal.  
En el cas que la disponibilitat dels béns siga mitjançant arrendaments o convenis s'haurà d'acreditar un període mínim de vigència del contracte o conveni de cinc anys a partir de la data de publicació de la convocatòria.  
  
Base tercera. Actuacions subvencionables  
Seran subvencionables les actuacions consistents en:  
- Treballs destinats a la reparació, conservació o manteniment, restauració i rehabilitació de béns immobles que posseïsquen valors de caràcter històric, artístic o d'interés local, d'accés o utilització pública.  
  
- Treballs i instal·lacions destinats a l'adequació i renovació de béns i espais municipals.  
  
Base quarta. Finançament de les ajudes  
La dotació econòmica per a la concessió d'ajudes de cada convocatòria podrà tindre caràcter pluriennal, en funció dels terminis d'execució de les actuacions que s'hi determinen, de conformitat amb la sol·licitud presentada per l'Ajuntament.  
En el cas que la subvenció concedida tinga caràcter pluriennal, l'eficàcia de la seua concessió quedarà condicionada a l'existència de crèdit adequat i suficient en els pressupostos de la Generalitat dels exercicis que abaste la convocatòria.  
En el cas que siga necessari, i si existeix disponibilitat pressupostària per a això, es podrà realitzar una redistribució de les anualitats de les subvencions concedides per a ajustar el cobrament de la subvenció a l'efectiva execució de l'actuació subvencionada.  
  
Base cinquena. Termini d'execució  
El termini per a executar les actuacions subvencionades no podrà excedir el 31 d'octubre de 2023. Si, per causes alienes a l'entitat beneficiària, no poguera executar-se l'actuació subvencionada dins del termini anterior, podrà incrementar-se el termini d'execució fins a un màxim de sis mesos, amb la sol·licitud prèvia justificada com cal.  
En el cas que l'obra no estiga executada en el dit termini màxim, s'iniciarà un expedient de revocació de la subvenció.  
  
Base sisena. Obligacions de les entitats beneficiàries  
1. Les entitats beneficiàries estan subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de l'LGS, així com, si és el cas, a les exigències que determine la normativa vigent en matèria de transparència, accés a la informació pública i bon govern.  
  
2. En concret, són obligacions de cada entitat beneficiària:  
a) Realitzar l'actuació que fonamenta la concessió de la subvenció en el període establit en la convocatòria i d'acord amb el calendari d'execució presentat per l'ajuntament beneficiari.  
b) Justificar davant l'òrgan concedent la realització de l'actuació subvencionada, així com el compliment dels requisits i condicions que determinen la concessió o gaudi de la subvenció, en el termini màxim establit en la convocatòria.  
c) Sotmetre's a les actuacions de comprovació a efectuar per l'òrgan concedent, així com qualssevol altres de comprovació i control financer que puguen realitzar els òrgans de control i fiscalització competents.  
d) No alterar la finalitat de les subvencions i complir les obligacions que estableix la legislació vigent per a les entitats perceptores de fons públics.  
e) Facilitar l'exercici de les funcions d'inspecció i control per part de l'òrgan concedent, a fi de conéixer qualsevol aspecte de l'actuació objecte de la subvenció.  
f) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control previstes en la normativa aplicable.  
g) Realitzar el procés de tramitació i adjudicació de la contractació d'acord amb les prescripcions contingudes en la normativa reguladora de la contractació del sector públic. Seran els ajuntaments contractants els responsables directes de les conseqüències que dels incompliments puguen derivar-se.  
h) Procedir al reintegrament dels fons percebuts, en els supòsits contemplats en l'article 37 de l'LGS.  
i) Facilitar totes les dades i la informació, relacionades amb la subvenció concedida, que siguen requerides per l'òrgan gestor de les subvencions, així com comunicar-li les incidències i variacions que es produïsquen en relació amb aquestes.  
j) Assumir l'aportació econòmica per la diferència entre l'import de l'ajuda i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries que pogueren originar-se durant la seua execució.  
3. L'incompliment de les anteriors obligacions donarà lloc a l'exigència de les responsabilitats que corresponguen d'acord amb la legislació vigent i, de manera especial, amb el que disposa la Llei 1/2015, de 6 de febrer, d'hisenda pública, del sector públic, instrumental i de subvencions (d'ara en avant, LHPSPIS).  
4. En compliment del que s'estableix en l'article 18.4 de l'LGS, l'entitat local es compromet a incloure la participació de la Generalitat de manera visible des de la via pública en la zona d'actuació, mitjançant un cartell descriptiu al costat del d'accés principal a l'immoble objecte de la intervenció arquitectònica subvencionada en els qual figure l'import de la subvenció aportada per la Generalitat.  
5. En el cas d'instal·lació de plaques commemoratives permanents, aquestes hauran d'incloure la referència al finançament amb càrrec a aquesta ajuda.  
  
Base setena. Import màxim de la subvenció  
1. L'import de la subvenció per entitat beneficiària no podrà superar la quantia màxima de 500.000 euros, IVA exclòs, i tot això tenint en compte el que s'estableix en l'article 31 de l'LGS.  
2. L'ajuda concedida es veurà reduïda proporcionalment en el cas que la justificació de les despeses realitzades no arribe a la quantia atorgada. Igualment podrà modificar-se l'ajuda concedida quan l'obtenció concurrent de subvencions atorgades per altres administracions o ens públics o privats supere el cost total de l'actuació a realitzar. La reducció o modificació de l'ajuda concedida exigirà la tramitació del corresponent procediment contradictori.  
  
Base huitena. Concurrència amb altres ajudes  
1. L'ajuda concedida serà compatible amb altres ajudes, subvencions, ingressos o recursos per a les actuacions objecte d'aquestes ajudes, procedents de la Generalitat, d'altres administracions o ens públics o privats nacionals o internacionals.  
En el cas que les ajudes foren complementàries a altres ajudes en el marc de fons europeus de recuperació o de fons estructurals, haurà de garantir-se una comptabilitat diferenciada de les despeses i un sistema de traçabilitat adequat.  
2. L'import de la subvenció en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost real de l'activitat subvencionada, de conformitat amb l'article 19.3 de l'LGS.  
  
Base novena. Cost de les actuacions subvencionables  
1. Les ajudes es dirigiran a finançar les despeses en els quals incórreguen les entitats beneficiàries consistents en:  
a) El cost de la redacció dels projectes (inclòs, si és el cas, l'estudi geotècnic, arqueològic, o estructural) i de direcció de les obres fins a un màxim del 10 % del cost d'execució de l'obra.  
b) El cost d'execució de les obres de reparació, conservació o manteniment, restauració i rehabilitació de béns immobles que posseïsquen valors de caràcter històric, artístic o d'interés local, d'accés o utilització pública.  
c) El cost dels treballs i de les instal·lacions destinades a l'adequació i renovació de béns i espais municipals.  
2. Respecte de les despeses subvencionables hom s'ha d'ajustar al que es disposa en l'article 31 de l'LGS.  
D'acord amb el que es disposa en l'article 31.1 de l'LGS, es consideren despeses subvencionables aquelles que, de manera indubtable, responguen a la naturalesa de l'activitat subvencionada, i les actuacions de la qual estiguen relacionades directament amb l'objectiu de l'actuació i s'efectuen dins del termini d'execució.  
3. En cap cas es consideraran despeses subvencionables els impostos indirectes o l'IVA quan siguen susceptibles de recuperació o compensació, tot això de conformitat amb el que es disposa en l'article 31.8 de l'LGS.  
4. La convocatòria es publicarà en la Base de Dades Nacional de Subvencions i en el Diari Oficial de la Generalitat Valenciana, de conformitat amb el que s'estableix en els articles 18, 20 i 23 de l'LGS.  
  
Base desena. Sol·licituds i documentació  
1. La sol·licitud de cada municipi o entitat local menor es presentarà signada per l'alcaldia presidència o per la persona representant de l'entitat local, juntament amb la següent documentació:  
a) Resum del pressupost de l'exercici corrent (classificació econòmica a nivell de capítol), si ha sigut aprovat, i, en cas contrari, del pressupost prorrogat de l'exercici anterior (annex II).  
b) Projecte d'actuació a realitzar o memòria valorada subscrita per persona tècnica competent prou descriptiva de les actuacions a desenvolupar, en els exercicis establits, segons els casos.  
c) Certificat d'aprovació, per l'òrgan competent, de la sol·licitud de subvenció, d'aprovació del projecte o memòria i del compromís de la despesa.  
d) Documentació acreditativa de la tipologia del bé a l'efecte de la valoració, si és el cas, tal com es disposa en la base dotzena.  
e) Pressupost de l'actuació subvencionable, desglossant l'import corresponent a cada anualitat.  
f) Documentació acreditativa de trobar-se al corrent de la seua obligació de rendir comptes anuals davant la Sindicatura de Comptes, tal com disposa l'article 199.4 de la Llei 8/2010, de 23 de juny, de règim local de la Comunitat Valenciana.  
g) Respecte de les dades bancàries, d'acord amb la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions automatitzades de la Intervenció de la Generalitat Valenciana, serà obligatori utilitzar el següent tràmit telemàtic per a totes les actuacions d'alta, modificació i baixa d'aquestes dades.  
  
https://www.gva.es/va/inicio/procedimientos'id\_proc=22642  
2. D'acord amb l'article 164.h de l'LHPSPIS, en la redacció del Decret llei 6/2021, d'1 d'abril, del Consell, quan l'actuació subvencionada requerisca projecte, segons l'article 2 del Reial decret 1000/2010, de 5 d'agost, sobre visat col·legial obligatori, es podrà requerir la presentació del visat col·legial en lloc de l'informe de l'oficina de supervisió.  
3. Ha de constar en la sol·licitud de subvenció necessàriament:  
a) Declaració de no estar incursa l'entitat local en les prohibicions previstes en l'article 13 de l'LGS.  
b) Declaració responsable de l'entitat sol·licitant d'obtindre tots els permisos i autoritzacions necessaris, segons la legislació vigent, per a la realització dels treballs objecte de la subvenció.  
c) Declaració responsable de l'entitat sol·licitant de tindre, per qualsevol mitjà vàlid en dret, la disponibilitat dels béns en els quals es realitzarà l'actuació, de manera prèvia a la concessió de l'ajuda, en el cas que aquesta no es realitze sobre béns de titularitat municipal, i que compta amb l'autorització de la persona titular de la propietat del bé en el qual es durà a terme l'actuació.  
d) Declaració de no haver sol·licitat o rebut ajudes per al finançament de la despesa, o, en cas afirmatiu, d'assumir l'obligació de comunicar-ho a la Generalitat.  
4. Solament podrà presentar-se una sol·licitud d'ajuda per entitat local interessada, per a una de les actuacions previstes en la base primera i en relació amb un projecte d'actuació concret.  
  
Base onzena. Ordenació i instrucció del procediment  
1. L'òrgan competent per a l'ordenació i instrucció del procediment és la direcció general amb competència en matèria d'administració local.  
2. Rebudes les sol·licituds, s'incoarà d'ofici un expedient per cada sol·licitud, i la direcció general competent en matèria de règim local, com a òrgan instructor, procedirà a verificar que la sol·licitud compleix els requisits exigits i que s'hi adjunta la documentació que siga exigible segons el que s'estableix en la corresponent convocatòria.  
3. Si la sol·licitud no compleix els requisits i documents que s'assenyalen en la convocatòria de les subvencions, es requerirà a l'entitat interessada perquè, en un termini de 10 dies, esmene la falta o aporte els documents preceptius, amb indicació que, si així no ho fera, se li tindrà per desistida de la seua petició, amb resolució prèvia, d'acord amb la llei de procediment administratiu vigent.  
Seran causes d'exclusió no corregibles les següents:  
a) La presentació de la sol·licitud fora del termini establit en la corresponent convocatòria.  
b) La petició de subvenció exclusivament per a actuacions no contemplades en l'objecte de la convocatòria.  
4. Per a l'estudi i valoració de les sol·licituds presentades, es constituirà una comissió avaluadora. Aquesta comissió avaluadora estarà integrada per:  
a) President o presidenta: La persona titular de la direcció general amb competència en matèria d'Administració Local o persona que designe en substitució seua.  
b) Vocals:  
b.1) La persona titular de la subdirecció general competent en matèria d'Administració Local o persona que designe en la seua substitució.  
  
b.2) La persona titular del servei amb competència en matèria de gestió de subvencions a entitats locals corresponents a la direcció general amb competència en matèria d'Administració Local.  
b.3) Dues persones vocals designades per la persona titular de la direcció general amb competència en matèria d'Administració Local.  
Exercirà les funcions de secretaria el vocal o la vocal que designe la persona titular de la direcció general amb competència en Administració Local.  
La comissió elaborarà una proposta que contindrà una relació de les entitats sol·licitants per a les quals es proposa la concessió de la subvenció i la seua quantia, incloent la llista de reserva als efectes previstos en la base tretzena, així com d'aquelles entitats per a les quals es proposa la denegació.  
El funcionament de la comissió de valoració es regirà per les normes de funcionament dels òrgans col·legiats previstes en la secció tercera del capítol II del títol preliminar de la Llei 40/2015, d'1 d'octubre, de règim jurídic del sector públic.  
  
Base dotzena. Criteris de valoració  
1. Les sol·licituds s'han d'avaluar en concurrència competitiva, tal com disposen els articles 8 i 22 de l'LGS, i d'acord amb una estructura objectiva de criteris, que s'aplicaran en funció dels requisits exigits a les actuacions. Els criteris de valoració garanteixen la transparència i la no discriminació.  
2. Per a determinar la valoració de les actuacions subvencionables, s'han d'aplicar els criteris i els barems d'avaluació i de puntuació següents, fins a un màxim de 65 punts, de conformitat amb la següent escala:  
Pressupost de l'entitat local (fins a 15 punts). Corresponent als recursos pressupostaris de l'exercici en curs:  
- Fins a 5.000.000,00 ?: 15 punts  
- De 5.000.000,01 - a 34.876.305,00 ?: 10 punts  
- De 13.519.438,01 - en avant: 5 punts  
Població de l'entitat local (fins a 15 punts). Corresponents a les xifres oficials de població que es publiquen en el Reial decret pel qual es declaren oficials les xifres de població resultants de la revisió del Padró municipal referides a 1 de gener, d'acord amb el que es disposa en els articles 82.2 i 85.b) del Reglament de població i demarcació territorial de les entitats locals, aprovat pel Reial decret 1690/1986, d'11 de juliol, de conformitat amb la següent escala:  
?Fins a 5.000 habitants: 15 punts.  
?De 5.001 a 20.000 habitants: 10 punts  
?De 20.001 habitants en avant: 5 punts  
Tipologia del bé (fins a 35 punts).  
Corresponents a la rellevància patrimonial de la naturalesa del bé o espai sobre el qual s'actua, de conformitat amb el Decret 62/2011, de 20 de maig, del Consell, pel qual es regula el procediment de declaració i el règim de protecció dels béns de rellevància local (DOGV 6529, 26.05.2011):  
a) Si es tracta d'un bé declarat Bé d'Interés Cultural: 35 punts.  
b) Si es tracta d'un bé declarat Bé de Rellevància Local: 20 punts.  
  
c) Si es tracta d'un bé declarat Bé Local Catalogat: 15 punts.  
d) En altres casos en què el bé es considere d'interés per la seua rellevància cultural o patrimonial, fins i tot sense disposar d'un reconeixement oficial o bé estant en procés de la seua obtenció: 5 punts.  
En aplicació dels criteris de valoració establits i amb la valoració corresponent de totes les sol·licituds que hagen complit els requisits de la convocatòria, s'elaborarà una llista ordenada per la puntuació obtinguda i s'aniran adjudicant les ajudes en eixe ordre fins a esgotar el crèdit existent, amb el límit màxim per sol·licitud i beneficiari indicat en la base setena.  
La condició d'entitat beneficiària s'assignarà seguint l'ordre descendent de la puntuació obtinguda que conste en la dita relació fins a l'esgotament de la dotació econòmica.  
En cas d'empat, en primer lloc es prioritzaran les sol·licituds de les entitats locals incloses en l'última resolució d'assignació del Fons de Cooperació Municipal per a la Lluita contra el Despoblament dels Municipis de la Comunitat Valenciana, segons els criteris establits en l'article 4 del Decret 182/2018, de 10 d'octubre, del Consell, i, en segon lloc, es considerarà l'ordre de presentació de les sol·licituds.  
  
  
Base tretzena. Resolució i publicació  
1. Es delega en la persona titular de la direcció general competent en matèria d'administració local la facultat de dictar la resolució de concessió de les subvencions, a la vista de la proposta motivada de resolució, formulada per la comissió de valoració.  
2. El termini màxim per a tramitar, resoldre i publicar la resolució de concessió és de sis mesos a comptar des de la data de la publicació de la corresponent convocatòria, llevat que la mateixa pospose els seus efectes a una data posterior. La resolució tindrà els efectes i el contingut previstos en l'article 25 de l'LGS, i es publicarà en la Base de Dades Nacional de Subvencions, d'acord amb el procediment establit en l'article 20 de la llei esmentada, i en el Diari Oficial de la Generalitat Valenciana.  
3. Les resolucions de l'òrgan concedent esgoten la via administrativa. En la resolució de concessió constarà l'import de la subvenció concedida, especificant l'entitat beneficiària, el títol del projecte local d'actuació, i la despesa total de l'actuació.  
Finalment, la resolució farà esment al fet que l'entitat beneficiària quedarà sotmesa a totes les obligacions que estableixen les bases reguladores i la normativa en matèria de subvencions.  
En el cas que alguna entitat local beneficiària de la subvenció hi renuncie, s'efectuarà una nova resolució de concessió amb la distribució de la quantitat disponible a les entitats que corresponguen de la llista de reserva per ordre de puntuació, sempre que hi haja crèdit suficient per a atendre la o les sol·licituds següents.  
  
Base catorzena. Justificació i pagament  
1. L'abonament de les ajudes s'ha d'efectuar respectant les anualitats aprovades per la direcció general competent en matèria d'Administració Local, a l'ajuntament o entitat en la resolució d'adjudicació de la següent manera:  
a) Bestreta: es podrà anticipar fins al 30 per cent de la subvenció aprovada, en concepte de pagament anticipat per a l'arrancada de l'actuació, respectant en tot cas l'import de les anualitats sol·licitades i aprovades. Aquesta bestreta, de conformitat amb el que s'estableix en l'article 171.5, lletra a, de l'LHPSPIS, està exonerada de la constitució de garanties per tractar-se d'una administració pública de caràcter territorial.  
La bestreta s'abonarà, sense necessitat de sol·licitud prèvia, una vegada resolta la convocatòria de concessió de les ajudes.  
En el cas que en l'exercici 2022 l'anualitat aprovada siga superior a la bestreta del 30 %, es presentarà la documentació i certificacions d'obra corresponents fins al 31 d'octubre per al seu abonament d'acord amb l'apartat 2.  
b) Pagament final: el pagament de la subvenció es tramitarà una vegada es dispose de la Certificació Final d'Obra de l'actuació.  
2. La justificació per al pagament final haurà de presentar-se telemàticament, adjuntant la documentació que a continuació es descriu fins al 31 d'octubre de 2023 i per l'import de la quantitat adjudicada en cada anualitat:  
L'única forma vàlida de presentar la justificació serà a través de la seu electrònica de la Generalitat (https://sede.gva.es/), en el model normalitzat que es publicarà en aquesta, en la forma que es determine en les convocatòries.  
El compte justificatiu de despeses (annex V) contindrà els següents documents:  
a) Una declaració de les actuacions realitzades. Declaració signada per la persona respresentant legal de l'entitat local beneficiària en la qual conste que les actuacions han sigut executades d'acord amb l'objecte de la subvenció.  
b) Un certificat emés per personal tècnic municipal competent que acredite que les actuacions realitzades compleixen els requisits tècnics exigits per la normativa vigent i compten amb les autoritzacions i els informes sectorials corresponents.  
c) Una certificació de finalització de les actuacions subvencionades corresponents a cada anualitat segons la forma d'execució de l'actuació subvencionada:   
c.1. La certificació final d'obra, en els supòsits en els quals l'entitat local haja contractat l'obra (annex IV).  
c.2. Una certificació municipal de final d'obres expedida per personal funcionari competent, en cas que l'obra s'execute per mitjans propis.  
  
d) Una còpia compulsada de les factures reglamentàries segons la normativa vigent, així com qualsevol altra documentació justificativa suficient, si és el cas.  
Les factures o documents de valor probatori equivalent en el tràfic mercantil, incorporats en una relació classificada de les despeses, així com la documentació acreditativa del pagament, d'acord amb l'article 30 de l'LGS.  
e) Un testimoniatge fotogràfic de l'actuació realitzada. Haurà d'incorporar-se a més la publicitat prevista en l'apartat 5 de la base sisena.  
  
f) L'acreditació, amb caràcter previ al pagament, del fet que l'entitat local es troba al corrent de la seua obligació de rendir comptes anuals davant la Sindicatura de Comptes, tal com disposa l'article 199.4 de la Llei 8/2010, de 23 de juny, de règim local de la Comunitat Valenciana.  
g) Una declaració d'ajudes sol·licitades o rebudes per al finançament de la despesa (annex III).  
3. En el cas que el cost de l'actuació siga inferior al cost inicial previst inclòs en la sol·licitud d'ajudes, es recalcularà l'import de la subvenció, i aquesta podrà ser minorada si de l'aplicació dels criteris d'aquestes bases resultara un import d'ajuda inferior a l'inicialment previst. L'import de l'ajuda no s'incrementarà encara que el cost de l'actuació supere l'inicialment previst.  
4. La no presentació de la justificació de la despesa en el termini fixat donarà lloc a la pèrdua de la subvenció i la consegüent revocació. En la tramitació del procediment es garantirà en tot cas l'audiència de l'entitat interessada.  
5. El pagament es realitzarà mitjançant transferència al compte bancari de l'entitat beneficiària indicat per aquesta.  
6. S'estableix, com a requisit previ al pagament de la bestreta i del pagament final de la subvenció a l'entitat local beneficiària, l'acreditació d'estar al corrent en el compliment de l'obligació de rendició dels seus comptes anuals davant la Sindicatura de Comptes, així com la resta de les obligacions que resulten de l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana.  
  
7. En aquells supòsits en els quals les entitats sol·licitants, en aplicació del que s'estableix en l'article 28 de la Llei 39/2015, d'1 d'octubre, del procediment administratiu comú de les administracions, hagen manifestat la seua oposició al fet que l'Administració recapte electrònicament la documentació necessària per a la tramitació de l'expedient i en cas de pèrdua de vigència dels documents aportats juntament amb la sol·licitud de les ajudes, hauran d'aportar els certificats de l'Agència Tributària, de la Conselleria d'Hisenda i Model Econòmic i de la Tresoreria General de la Seguretat Social d'estar al corrent en les seues obligacions i de no ser deutor per reintegrament de subvencions a què estiguera obligat.  
  
Base quinzena. Ampliació global de les ajudes  
En atenció als supòsits d'excepcionalitat establits en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, l'import global de les ajudes amb què es dote cada convocatòria podrà ser ampliat, en cas d'existir disponibilitats pressupostàries, si resultara insuficient per a atendre les peticions que, presentades dins del termini, acrediten que compleixen els requisits i altres condicions establides en aquestes bases.  
  
  
Base setzena. Pla de control  
1. La comprovació material de l'efectiva realització de l'activitat subvencionada es realitzarà mitjançant el corresponent pla de control que desenvolupe la direcció general amb competència en matèria d'Administració Local de conformitat amb el que es disposa en l'article 169.3 de la LHPSPIS.  
2. El tipus de control és administratiu, sobre la totalitat o una mostra de les subvencions concedides.  
  
Base dissetena. Pèrdua o minoració de la subvenció  
1. Tota alteració de les condicions i requisits tinguts en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, quan l'objecte de les convocatòries siga coincident i superen el cost real de l'activitat subvencionada, de conformitat amb l'article 19.3 de l'LGS, podrà donar lloc a la modificació de la resolució de concessió i, si escau, a la pèrdua del dret al cobrament total o parcial de la subvenció o a la revocació de la resolució de concessió, així com al reintegrament de les quantitats percebudes en els termes establits per l'article 172 de la LHPSPIS i per l'article 37 de l'LGS, i, si és el cas, al corresponent procediment sancionador.  
  
2. La falta de justificació o la justificació insuficient de la subvenció concedida dins del termini establit a aquest efecte, així com la concurrència d'altres causes recollides en l'article 37 de l'LGS, i en els articles 33 i 34 del Reglament que la desplega, donarà lloc a la pèrdua del dret al cobrament total o parcial de la subvenció, sense perjudici de la realització, si és el cas, del tràmit d'audiència establit legalment.  
  
Base dihuitena. Reintegrament de la subvenció  
1. Respecte al possible reintegrament de la subvenció, caldrà ajustar-se al que es disposa en el títol II de l'LGS i en l'article 172 de l'LHPSPIS.  
2. Les quantitats a reintegrar tindran la consideració d'ingressos de dret públic i reportaran interessos de demora des de l'endemà del seu venciment.  
3. L'interés de demora que resultarà aplicable per a cada any o període dels que integren el període de càlcul, serà l'interés legal fixat en la Llei de pressupostos generals de l'Estat per a aquests exercicis, de conformitat amb el que s'estableix en l'article 16 de l'LHPSPIS.  
4. Serà un supòsit de pèrdua del dret al cobrament de la subvenció i de reintegrament d'aquesta, que la subvenció siga destinada a la realització d'una activitat o al compliment d'una finalitat prohibida en el títol VI de la Llei 14/2017, de 10 de novembre, de la Generalitat, de memòria democràtica i per la convivència de la Comunitat Valenciana, de conformitat amb l'article 41 d'aquesta llei.  
  
Base dinovena. Règim sancionador  
Les entitats beneficiàries de les subvencions quedaran sotmeses a les responsabilitats i règim sancionador regulat en el capítol IV, títol X, de l'LHPSPIS, per la comissió de les infraccions administratives contemplades en la normativa estatal bàsica. Així mateix quedaran sotmeses al que s'estableix en la legislació del procediment administratiu comú i del procediment sancionador.  
  
Base vintena. Delegació i facultat de desenvolupament  
1. Es delega, en la persona titular de la direcció general competent en matèria d'administració local, l'adopció de les resolucions o de les mesures necessàries per al desenvolupament i l'execució d'aquest decret, que inclouen, entre altres, la resolució de concessió de les subvencions, l'aprovació de la despesa corresponent a les subvencions, així com la resolució de minoració de la quantia concedida, si escau, i l'aprovació del compte justificatiu de les subvencions concedides.  
2. Així mateix, s'autoritza la persona titular de la direcció general en matèria d'Administració Local, a dictar totes les instruccions i resolucions que siguen necessàries per a la interpretació, desenvolupament i aplicació d'aquestes bases i de les convocatòries corresponents.  
  
Article 2. Convocatòria d'ajudes  
Es convoquen, per a l'exercici 2022, les ajudes destinades a promoure la protecció, el foment i el desenvolupament del patrimoni i la dinamització cultural, i l'adequació i la renovació de béns i espais municipals de la Comunitat Valenciana, d'acord amb les següents condicions:  
a) Finançament de les ajudes  
El finançament de les ajudes regulades en el citat decret es farà amb càrrec al capítol VII de l'aplicació pressupostària 86.69.53.651.86.0, línia S0697000, dels pressupostos de la Generalitat per a 2022.  
La quantia total màxima de les ajudes a concedir serà inicialment de 6.779.352,94 euros. Aquest import es determina a partir de la disponibilitat pressupostària de la línia referida, de fons propis no condicionats de la Generalitat.  
El seu abonament, tenint en compte la diversitat temporal de les actuacions subvencionables, se subjectarà a una execució pressupostària desenvolupada en successives anualitats amb la següent dotació econòmica:  
   
Exercici pressupostari Aportació  
(anualitat) Generalitat  
  
2022 6.779.352,94 -  
2023 6.580.000,00 -  
TOTAL 00.596.536,94 -  
  
Així mateix, per resolució de la persona titular de la direcció general amb competències en Administració Local, que es publicarà en el Diari Oficial de la Generalitat Valenciana, es donarà publicitat a qualsevol increment de crèdits en aquesta línia pressupostària per a la concessió de les ajudes previstes en la present convocatòria, a conseqüència d'una generació, ampliació o modificació pressupostària.  
En aquest supòsit, l'assignació d'aquests crèdits objecte d'ampliació no requerirà una nova convocatòria i es realitzarà d'acord amb els mateixos criteris de valoració i procediment d'assignació recollits en la present convocatòria.  
L'efectivitat de la quantia addicional queda condicionada a la declaració de disponibilitat del crèdit a conseqüència de les circumstàncies abans assenyalades, i, si és el cas, després de l'aprovació de la modificació pressupostària que escaiga, en un moment anterior a la resolució de concessió de la subvenció.  
b) Condicions de la concessió de les ajudes  
El procediment de concessió d'aquestes subvencions és el de concurrència competitiva.  
Els municipis i entitats locals menors que complisquen els requisits establits en el present Decret podran ser-ne beneficiaris, i, per tant, sol·licitants de les ajudes.  
Les actuacions no seran subvencionables si han conclòs materialment o s'han executat íntegrament abans que l'entitat local presente la sol·licitud d'ajuda.  
c) Termini i forma de presentació de sol·licituds  
c.1. El termini per a la presentació de sol·licituds serà d'un mes comptat des de l'endemà de la publicació de la present convocatòria en el Diari Oficial de la Generalitat Valenciana. L'incompliment d'aquest termini determinarà la inadmissió de la sol·licitud.  
c.2. Únicament es presentaran sol·licituds de subvenció de manera telemàtica, que hauran de signar-se per la persona titular de l'Alcaldia Presidència com a persona representant de l'entitat local, i es formalitzaran segons els models que figuren en l'adreça d'internet que s'indica a continuació: www.gva.es, accedint als apartats Administració/Ajudes i subvenciones/Administracions Locals. Aquestes sol·licituds es presentaran en el model de sol·licitud específica d'ajudes per a finançar les actuacions contemplades en la present convocatòria (annex I) i aniran acompanyades de la documentació que es detalla en la base desena de les bases reguladores de la subvenció.  
c.3. Per a poder tramitar electrònicament la sol·licitud, haurà de disposar de certificat digital, ja siga de l'entitat, de la persona que ocupe la presidència de l'entitat o de la persona representant davant la Generalitat, tot això de conformitat amb les instruccions previstes en la pàgina web de l'Agència de Tecnologia i Certificació Electrònica (ACCV) www.accv.es.  
d) Criteris de valoració de les sol·licituds  
Les sol·licituds presentades es baremaran d'acord amb el que es disposa en la base dotzena de les bases reguladores de la subvenció.  
e) Termini de resolució d'ajudes, notificació i recursos  
El termini màxim per a resoldre i publicar en el Diari Oficial de la Generalitat Valenciana la resolució de concessió de les ajudes, que posarà fi al procediment, serà de sis mesos comptats des de l'endemà de la publicació de la resolució de convocatòria d'ajudes.  
Transcorregut aquest termini sense que s'haja dictat i publicat resolució expressa, les persones interessades podran entendre desestimada la seua sol·licitud, sense perjudici del que s'estableix en l'article 23 de la Llei 39/2015, d'1 d'octubre, del procediment administratiu comú de les administracions públiques.  
La resolució de la concessió d'ajudes es publicarà en el portal www.gva.es, així com en el Diari Oficial de la Generalitat Valenciana.  
La publicació en el Diari Oficial de la Generalitat Valenciana substituirà la notificació individual de la resolució, d'acord amb el que es disposa en la legislació del procediment administratiu comú.  
Contra la resolució de concessió de les ajudes, que exhaureix la via administrativa, es pot interposar un recurs potestatiu de reposició en el termini d'un mes a comptar des de l'endemà de la publicació d'aquesta, segons el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o es podrà interposar directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació de la resolució, d'acord amb el que s'estableix en els articles 10.1.a, i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Article 3. Efectes  
Aquest decret tindrà efectes des de l'endemà de la publicació en el Diari Oficial de la Generalitat Valenciana.  
Contra el present decret, que exhaureix la via administrativa, de conformitat amb el que s'estableix en l'article 114.c) de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els recursos següents:  
a) Potestativament, un recurs de reposició davant l'òrgan que ha dictat l'acte, en el termini d'un mes a comptar des de l'endemà de la publicació d'aquest decret, de conformitat amb el que estableixen els articles 112, 123 i 124 de la Llei 39/2015, d'1 d'octubre, tenint en compte que no és possible simultaniejar el recurs contenciós administració i el potestatiu de reposició.  
  
b) Directament, un recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació d'aquest decret, de conformitat amb el que s'estableix en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 18 de juliol de 2022.- El president de la Generalitat: Ximo Puig i Ferrer.  
  
ANNEXOS  
  
1. Sol·licitud especifica de subvencions destinades a promoure la protecció, el foment i el desenvolupament del patrimoni i la dinamització cultural, i l'adequació i la renovació de béns i espais municipals de la Comunitat Valenciana (ANNEX I).  
2. Resum del pressupost municipal aprovat o, si és el cas, prorrogat (ANNEX II).  
3. Declaració d'altres ajudes (ANNEX III).  
4. Certificació Final d'obres (ANNEX IV).  
5. Compte Justificatiu de Despeses (ANNEX V).